冰玉堂辭
作者：晁補之
朝代：宋

paragraphs: 論世以觀士兮，集義以爲詞。
所非正而敢從兮，日可罣而東之。
嗟若士之弗獲兮，羌何忿而負石。
繄聖賢之出處兮，惟遵道而守德。
鳳覽輝而乃下兮，雛猶恥乎腐嚇。
非九方之爲使兮，夫何足以得馬。
廬岑岑以鎮楚兮，洶大江之東涹。
分陰陽之晦明兮，鍾斯人以正直。
惟天道與地寶兮，非所求其猶愛。
與之全而不用兮，懷斯美以固在。
大固不可以適兮，方固不可以圓。
試回功謝於土穀兮，夫乃同道於禹稷。
譬人生猶吹吷兮，無得喪之可齊。
紛吾何指以爲正兮，服吾初其庶幾。